CELEX: C2004/262/58
Language: fi
Date: 2004-10-23 00:00:00
Title: Asia T-264/04: World Wide Fund for Nature European Policy Programmen 30.6.2004 Euroopan unionin neuvostoa vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/30
            
         World Wide Fund for Nature European Policy Programmen 30.6.2004 Euroopan unionin neuvostoa vastaan nostama kanne
   (Asia T-264/04)
   (2004/C 262/58)
   Oikeudenkäyntikieli: englanti
   World Wide Fund for Nature European Policy Programme, Bryssel (Belgia), on nostanut 30.6.2004 Euroopan yhteisöjen ensimmäisen oikeusasteen tuomioistuimessa kanteen Euroopan unionin neuvostoa vastaan. Kantajan edustajana on barrister R. Haynes.
   Kantaja vaatii, että yhteisöjen ensimmäisen oikeusasteen tuomioistuin
   
               —
            
            
               kumoaa neuvoston 30.4.2004 tekemän riitautetun päätöksen, jossa pysytettiin neuvoston päätös olla antamatta oikeutta tutustua asiakirjaan, jonka se oli katsonut kantajan pyynnön kannalta relevantiksi.
            
         Oikeudelliset perusteet ja pääasialliset perustelut:
   Kantaja kääntyi 23.2.2004 päivätyllä kirjeellään neuvoston puoleen asetuksen N:o 1049/2001 (1), (EYVL L 145, s. 43), 6 artiklassa tarkoitetulla tavalla ja pyysi tietoja, jotka liittyivät ”WTO — kestävyys ja kauppa Cancunin jälkeen” — kohtaan, joka oli ”EY 133 artikla” — komitean esityslistalla sen edustajajäsenten kokouksessa 19.12.2003. Neuvosto vastasi 17.3.2004 päivätyllä kirjeellä, että kantajan pyyntöön liittyen se oli yksilöinyt komission muistion, jossa käsiteltiin useita Cancunin yleiskokouksen seurantaan liittyviä asioita, mutta jonka se kuitenkin kieltäytyi paljastamasta sillä perusteella, että paljastaminen heikentäisi Euroopan unionin kaupallisia intressejä ja olisi haitallista unionin ja kolmansien maiden välisille taloudellisille suhteille. Kantajalle kerrottiin myös, että komitean edustajajäsenten kokouksista ei pidetä pöytäkirjaa.
   Kantaja uusi pyyntönsä 5.4.2004 asetuksen N:o 1049/2001 7 artiklan 2 kohdassa tarkoitetulla tavalla. Riitautetulla päätöksellä neuvosto pysytti kielteisen päätöksensä niillä perusteilla, jotka se oli jo tuonut esille.
   Riidanalaisen päätöksen kumoamista koskevan kanteensa tueksi kantaja esittää, että neuvosto on erehtynyt arvioinnissaan kyseisten tietojen arkaluonteisuudesta, ei ole esittänyt riittäviä syitä kieltäytymisensä perusteeksi ja ei ole soveltanut asianmukaisesti suhteellisuusperiaatetta arvioidessaan asiakirjojen osittaisen tutustumisoikeuden mahdollisuutta.
   
      (1)  Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annettu Euroopan parlamentin ja neuvoston asetus (EY) N:o 1049/2001.